- Det er ikke sjovt for personalet at blive truet på liv og lemmer.

Sådan lyder det fra fængselsbetjent og tillidsmand ved det åbne fængsel Kragskovhede i Vendsyssel Karsten Pedersen efter, man i den seneste tid har set en dramatisk stigning i antallet af episoder med vold eller trusler mod personalet på stedet.

Hvor der i 2013 blev lavet ni anmeldelser om fysik eller psykisk vold mod personalet på Kragskovhede, var tallet i 2017 steget til 35. Det viser tal fra Kriminalforsorgen.

Generelt er miljøet i fængslet blevet hårdere, mener Karsten Pedersen.

På et tidspunkt havde jeg en indsat, der truede mig og min familie på livet, og der var jeg nødt til at tage mine forholdsregler. Karsten Pedersen, fængselsbetjent

Det skyldes ikke mindst, at der er kommet flere fanger med banderelationer, forklarer han.

- Hovedparten af fangerne opfører sig ordentlig, vil jeg sige. Men der er nogen, der gerne vil være i de bander, der blomstrer op, og for at man kan det, skal man jo vise et eller andet, og det kan gå ud over personalet. Enten i form af trusler eller overfald.

Truslerne kan både være rettet direkte mod betjentene og mod de pårørende med besked om, at de indsatte ved, hvor familien bor og hvor børnene går i skole.

Læs også : Regeringen vil sende flere voldsdømte i fængsel og færre i samfundstjeneste

Den slags kan være hårde at lytte til i længden, og Karsten Pedersen har oplevet flere af sine kolleger ’knække’ på grund af presset.

Det har også fået ham til selv at overveje sin fremtid i jobbet.

- På et tidspunkt havde jeg en indsat, der truede mig og min familie på livet, og der var jeg nødt til at tage mine forholdsregler. Det kan børnene derhjemme godt mærke, og jeg ved ikke, hvor længe jeg har lyst til at byde dem det, siger han.

Et hårdere klientel

På landsplan så man et stort hop i antallet af anmeldelser af vold eller trusler fra 2015 til 2016, hvor man gik fra 68 til 135 sager, mens antallet af anmeldelser i 2017 lå på 140.

Så problemet er ikke afgrænset til Kragskovhede.

- Det er et væsentligt hårdere klientel, der sidder i fængslerne, og de har en meget større voldsparathed og truer mere med vold, end vi nogensinde har set før, siger formand for Fængselsforbundet i Danmark, Kim Østerbye.

Læs også : Ny strategi skal skaffe flere fængselsbetjente: Vi har et historisk højt overarbejde

Normalt skal et bandemedlem afsone sin straf i et lukket fængsel, men ifølge Kim Østerbye er der mange fanger, der ikke er i banderegisteret, selvom de på den ene eller anden måde har tilknytning til banderne.

Hos Kriminalforsorgen er man opmærksom på problemet, og her forsøger man at holde sig opdateret på fangernes relationer så godt, som man kan, lyder det.

- Vi modtager oplysninger fra politiet, og vi modtager oplysninger, som vi selv søger frem, og så reagerer vi på det. Også når folk ændrer adfærd i det åbne fængsel, siger sikkerhedschef hos Kriminalforsorgen Lars Rau Brysting.

Fra Fængselforbundets side forsøger man desuden at lægge pres på systemet, så fanger bliver flyttet fra åbne til lukkede fængsler, så snart man oplever trusler mod personalet.

Efterspørger flere fængselsbetjente

Problemet med at have kriminelle med banderelationer i de åbne fængsler handler også om, at man har færre ressourcer og lavere bemanding sammenlignet med de lukkede fængsler.

Det gør det sværere at tackle problemer med fangerne, siger Kim Østerbye.

- De sælger stoffer, de bestemmer, hvem der skal smugle stoffer ind, og de vil simpelthen styre fængslet bag ved fængselsbetjentene. Det holder jo ikke.

Også på Kragskovhede føler man sig presset på bemandingen.

Det burde måske ikke komme bag på nogen, at det går i den retning, for vi ser jo ikke spritbilisten og skattesnyderen i Kravskoghede længere. Preben Bang Henriksen, Venstre

- Lige nu har man styrket de lukkede fængsler og arresthuse ved at sætte mere personale ind, men man glemmer de åbne fængsler, siger fængselsbetjent Karsten Pedersen.

- Fra første august har vi sparet 2,4 årsværk væk, så nu har vi to mennesker til mellem 70 og 80 indsatte. Jeg ved ikke, om det er trygt at gå på arbejde på den måde, siger han.

På Christiansborg ser man med alvor på problemet, og man har allerede sat initiativer i gang for at løse det, fortæller retsordfører Preben Bang Henriksen (V).

- Det burde måske ikke komme bag på nogen, at det går i den retning, for vi ser jo ikke spritbilisten og skattesnyderen i Kravskoghede længere. De går rundt med fodlænke nu. Tilbage er der desværre et hårdere og hårdere klientel i de danske fængsler. Og vi gør alt, hvad vi kan for at sikre personalets forhold, siger han.

Læs også : Ny strategi skal skaffe flere fængselsbetjente: Vi har et historisk højt overarbejde

Preben Bang Henriksen henviser til, at man for fire måneder siden har indgået et forlig i Folketinget, der blandt andet skal give bedre mulighed for at spotte uromagere på forhånd, flytte dem fra åbne til lukkede afdelinger og gøre det muligt at tilføje ekstra betjente til særligt belastede fængsler.

Det vil begrænse problemet på længere sigt, mener Preben Bang Henriksen.